מארינה מקסימיליאן

מארינה מקסימיליאן בלומין מנטש (נולדה ב-15 בדצמבר 1987) היא זמרת, שחקנית ומנחת טלוויזיה ישראלית. מקסימיליאן העפילה לגמר תוכנית הטלוויזיה "כוכב נולד 5" וזכתה בתואר זמרת השנה לשנת 2014. נולדה בשם מארינה בלומין (באוקראינית: Мари́на Блю́мін) בדניפרופטרובסק שבברית המועצות (לימים באוקראינה). בשנת 1990, כשהייתה בת שלוש, עלתה לישראל יחד עם משפחתה לשכונת פרדס כץ שבבני ברק. בשל היות אמה פסנתרנית ומורה לפסנתר החלה ללמוד נגינה בפסנתר כבר בגיל צעיר. בגיל עשר כבר הופיעה בפסטיבל אבו גוש, ובגיל 12 הופיעה במגדל דוד, ואף זכתה במקום שני בתוכנית הכישרונות "בראבו", ששודרה בערוץ 2. בגיל 15, במקביל ללימודיה במגמת המוזיקה של תיכון עירוני א' בתל אביב, החלה להופיע במועדוני ג'אז, בין השאר כאורחת בהופעותיו של המפיק אבי אלמן, עם השירים "סטריינג'ר" ו"שייד אוף יור מיינד", שאותם שרה באנגלית. בגיל 16 הכירה את המפיק והמוזיקאי יהודה עדר, שחשף אותה לעולם הפופ. בנעוריה הצטרפה למחזור הראשון של פרויקט המנהיגות "קו הזינוק". שרה והופיעה עם ה"קומון בנד", הרכב המשלב פיוז'ן, ג'אז, רוק ומוזיקה אתנית, בפסטיבלים ובמועדונים. במקביל, הקליטה את השיר "בית-ספר למשחק" לאלבומו של אוהד בן אבי, "בכורה". בנוסף, השתלבה בעולם התיאטרון בשתי הצגות בפסטיבל עכו, לאחת אף כתבה מוזיקה, לצד השתתפות בהצגות "המפיקים" ו"אשכבה" בתיאטרון הקאמרי. בשנת 2007 הצטרפה לעונה החמישית של התוכנית "כוכב נולד" של "שידורי קשת" בערוץ 2. במהלך העונה שרה שירי פופ ושירי ארץ-ישראל, תוך שהיא מביאה פרשנות ג'אזית ותיאטרלית לשיריה, שלא הייתה מוכרת קודם לכן בתוכנית, והפכה לסימן ההיכר שלה, שלטענת רבים מתעשיית המוזיקה הפך אותה לקודמת לשאר המתמודדים הלא מנוסים. בין השירים בלטו "שיר אהובת הספן" ו"בוא" של ריטה, "חלומות" של רוחמה רז, "בלוז כנעני" של אהוד בנאי ו"וידוי" של אלכסנדר פן. באוגוסט אותה שנה העפילה בלומין, לאחר ביצועים ל"ברוש" של אריאל זילבר וכאמור "וידוי", לשלב הגמר של "כוכב נולד 5", לצד המתמודדים בועז מעודה ושלומי בראל. ב-30 באוגוסט, בגמר התחרות שנערך בחוף גולן שבכנרת, ביצעה את "ואתם רוקדים" של דורי בן זאב יחד עם להקת מיומנה ואת "נפרדנו כך" של נורית גלרון. היא הגיעה למקום השני אחרי בועז מעודה, עם 27 אחוזים מקולות הצופים. היא זכתה בחוזה הקלטות לאלבום בחברת "הליקון". במהלך שידור "כוכב נולד" חשף מדור הרכילות של העיתון "מעריב" את העובדה שמקסימיליאן, לצד שלושה משתתפים נוספים, לא שירתה בצה"ל, לכאורה ללא סיבה. פרסום זה עורר גל מחאות. לאחר מכן התברר כי הצבא לא גייס אותה בשל התמודדויות נפשיות. היא התנדבה בכפר הנוער בן שמן, שם היא לימדה ילדים שירה ופיתוח קול. לאחר גמר "כוכב נולד", ולצד הופעות באירועים ופסטיבלים, ואף הופעה בתצוגת האופנה של מעצב בגדי-הים גדעון אוברזון, עבדה מקסימיליאן על אלבום הבכורה שלה, שבסופו של דבר נגנז. באפריל 2008 השיקה את מופע הבכורה שלה בפסטיבל "ימי זמר" בחולון, שאותו ניהל אמנותית צדי צרפתי והפיק אבי ליבוביץ'. בחודש מאי הוציאה יחד עם בועז מעודה את הסינגל "מי היה מאמין", שכתבה והלחינה קרן פלס לרגל פתיחת העונה השישית של "כוכב נולד". ביוני הוציאה את הסינגל "סוף סוף" שכתבה והלחינה. סינגל זה קידם את המופע "התבוננות". בחנוכה של אותה שנה הופיעה ב"פסטיבל שירי הילדים" עם השיר "כובע קסמים", של לאה גולדברג, שאותו הלחינה מחדש. באותה שנה התארחה בתוכנית הטלוויזיה "רד בנד". ב-2009 קיבלה את תפקידה הטלוויזיוני המלא הראשון, בסדרת הדרמה של הוט "תמרות עשן". באותה שנה גילמה את תפקיד "בלאדי מירי" (מירי לביא) בטלנובלה של הוט "חשופים". באלבומו של רמי פורטיס "פורטיס משולש" שיצא באותה שנה השתתפה בדואט "מעליי". השתתפה גם במיני סדרת הדרמה "סוזנה הבוכייה". בחודשים יולי-אוגוסט 2009 הנחתה את התוכנית "הצילו! אני כוכב נולד" בערוץ 24. התוכנית הייתה שלב "גלגל ההצלה" בעונה השביעית של "כוכב נולד". ב-2009 יצא אלבומה השני "קומוניקטיבי" של הזמרת נינט טייב. מארינה הלחינה שיר אחד מתוך האלבום שנקרא "בשקט הזה" ואף שרה אותו עם טייב. בספטמבר 2009 היא הופיעה בשער המגזין פנאי פלוס, רואיינה וכמו כן הצטלמה לפורטרט אישי שצילם הצלם יניב אדרי. בנובמבר של אותה שנה הוציאה את הסינגל "Maurin", שקידם את מופעה החדש "אקספרימנטל". במהלך השנים 2009–2010 שרה גרסאות כיסוי שליוו את קמפיין הפרסום של חברת בזק ("או שאתה שר או שלוקחים אותך מפה", "היום", "משהו חדש מתחיל" ו"חשמל זורם בכפות ידיך"). בינואר 2010 עלתה לאוויר התוכנית "מועדון ארוחת הערב" בהנחיית מקסימיליאן והשף חיים כהן. באותה שנה נבחרה לדוגמנית והפרזנטורית של רשת האופנה למידות גדולות "עונות". נכון ל-2013 היא עדיין משמשת בתפקיד זה. בנובמבר 2010 הוציאה את הסינגל "עמוק בטל", שהלחינה למילים של לאה גולדברג. לשיר נוסף בית אחד שכתבה אמה של מקסימיליאן, אלה. במרץ 2011 הוציאה סינגל שני מתוך אלבום הבכורה הצפוי, "אני הולכת", שכתבה והלחינה. את שני השירים הפיק תמיר מוסקט. בשנת 2011 שיחקה בסדרה "ילדי ראש הממשלה", בתפקיד יועצת התקשורת של ראש הממשלה. ביוני 2011 נבחרה על ידי מגזין האופנה האיטלקי "ווג" כאייקון אופנה. במסגרת פעילותו סביב חודש יוני שבין היתר עסק במאבק נגד אנורקסיה, ובנשים גדולות, מצליחות ואופנתיות. הכתבה קדמה את הקונצרט המיוחד של מקסימיליאן, שהתקיים ביוני של אותה שנה בעיר בולצאנו, שבצפון איטליה. באוקטובר 2011 חברה למוזיקאי ולמנצח גיל שוחט ויחדיו העלו מופע מוזיקלי הנושא את השם "דולצ'ה ויוצ'ה" בו הם מבצעים ממיטב הקלאסיקה העולמית. בשנת 2011 לוהקה לסדרת הדרמה החדשה של "הוט" "יחפים" בתפקיד אלכסנדרה, לצדם של אוהד קנולר, ורד פלדמן ויחזקאל לזרוב. בשנת 2012 החלה לשחק בסדרת הטלוויזיה "עניין של זמן". באותה שנה השתתפה בערב ההתרמה של ארגון לתת בו ביצעה יחד עם עברי לידר את השיר "מישהו פעם". ב-12 בפברואר 2013 הוציאה מקסמיליאן את הסינגל "Two Pigs" בהפקתו של עופר מאירי, ב-19 באפריל יצא לאור הסינגל השני מהאלבום - "Tango", שני סינגלים אלו נכללו באלבום הבכורה שלה שיצא בחודש אוגוסט באותה שנה בשם "Step Into My World", באלבום 9 קטעים. 8 מהם באנגלית ואחד ברוסית, זאת לאחר שהאלבום הקודם (שהיה צפוי להיות בעברית) נגנז, את מרבית שירי האלבום כתבה והלחינה מארינה עצמה. ב-2013 השתתפה ב"X פסטיגל" ושרה את שיר הנושא במופע וכן שיחקה בקטעי קישור. בינואר 2014 שיתפה פעולה עם ההרכב "לא כוחות" בסינגל "נדל"ן" ואף השתתפה בקליפ. ב-24 בספטמבר 2014 מארינה נבחרה לאשת השנה במוזיקה הישראלית במצעד הישראלי השנתי של גלגלצ בעקבות אלבומה "Step Into My World". באותה שנה שיחקה בתפקיד של זמרת יידיש בסרטה של תמר ירום, "פנסיון פראכט". שנתיים אחרי האלבום המצליח באנגלית שקיבל מעמד של אלבום זהב וסיבוב הופעות מצליח על שמו "Step into my world", אחרי חצי שנה של הפסקה מהופעות בשל בעיות במיתרי הקול, בנובמבר 2015 הוציאה מקסימיליאן את הסינגל הראשון בעברית "1990" בהפקתם של "גיא ויהל". בחודש מרץ הוציאה את הסינגל השני "ימים חדשים בפתח" וב-5 באפריל "לפעמים" בהתאם להוצאת האלבום. במרץ 2016 יצאו שני אלבומים בהם מקסימיליאן נטלה חלק כ"אורחת": אלבום של אברהם טל ו"שותפים בעם" של להקת הדג נחש. באפריל 2016 יצא לחנויות אלבומה השני, "ארמונות עשן" - אלבום שנכתב כולו על ידי מקסימיליאן בהפקתם של הצמד גיא ויהל. בתחילת חודש אוגוסט 2016 פורסם שמארינה תהווה הפרזנטורית של רשת האופנה "אפריל". ב-22 בספטמבר 2016 יצא הסינגל My Boy"" במסגרת הלייבל של תמיר מוסקט "APE RECORDS", מארינה כתבה את השיר עם מוסקט והצטלמה לקליפ כשהיא בחודשי הריון מתקדמים. ב-10 בנובמבר 2016 הוציאה את הקליפ לשיר שלה "אפס סבלנות". מתוך אלבומה השני "ארמונות עשן". ב-22 בנובמבר 2016 הוציאה קליפ מטעם רשות השידור לכבוד סיכום 48 שנות שידור ציבורי בביצוע השיר "הבלדה על חדווה ושלומיק". ב-2018 מארינה הקליטה שירים לאלבום אולפן שלישי, השני שלה בשפה האנגלית. באלבום היא משתפת פעולה עם המפיק ג'וני גולדשטיין, תמיר מוסקט, עופר מאירי שהפיק את אלבומה הראשון, גיא ויהל שהפיקו את אלבומה השני וינון יהל. באותה שנה יצאה למסע הופעות ששמו "Piano Mode". במאי 2018 הוציאה סינגל "Glow Now". באוגוסט 2018 הוציאה סינגל קליפ שני "Zero". ב-13 באוגוסט 2018 החל שידור תוכנית טלוויזיה "סולו" בהנחייתה בכאן 11 - שלושה פרקים לקראת השתתפות ישראל באירוויזיון המוזיקאים הצעירים. ב-14 באוקטובר 2018, החלה לשפוט מקסימיליאן בריאליטי המוזיקלי של רשת 13, "The Four". בהמשך התוכנית ירדה מהאוויר. ב-15 בדצמבר, החלה להופיע במופע "פופ אפ מיוזיק" שעלה בהיכל נוקיה לצד זמרים נוספים. מארינה הקליטה את שיר הנושא של המופע "לרקוד ולזוז" יחד עם עומר אדם, נדב גדג' ומה קשור. ביולי 2019 לאחר 14 שנים שבהן נוהלה ויוצגה על ידי טדי הפקות בראשותה של טמירה ירדני, יצאה מארינה לדרך עצמאית והחלה לנהל את עצמה. ב-26 בדצמבר 2019, שיחקה בעונה השלישית של פאודה, בתפקיד הילה בשן, ראש שלוחת עזה בשב"כ. בנוסף הופיעה בתפקיד אורח בעונה ה-16 של ארץ נהדרת. בינואר 2020 החליפה את גלית גוטמן כפרזנטורית של מותג אופנת הנשים "קרייזי ליין". ב-23 באוגוסט 2021, מארינה הוציאה את אלבומה השלישי ביחד שכלל בתוכו את שיר הנושא "ביחד" שביצעה עם בעלה, המוזיקאי גיא מנטש. באפריל 2022 מארינה הופיעה בהנגאר 11 במסגרת "פסטיבל מקסימיליאן". שנה קודם לכן, הפסטיבל התקיים אונליין. בפברואר 2023 יצא שיתוף הפעולה שלה עם הדיג'יי האמריקאי יליד גוואטמלה GORDO, הנקרא R U 4REAL. ב-19 ביולי 2023 הוציאה את השיר "חזקים ביחד". השיר נולד מתוך סערת רגשות בתגובה לשבר בעם שהתרחש בחודשים הקודמים לצאתו. השיר הגיע למקום השביעי במצעד של מדיה פורסט. ב-19 בספטמבר 2024, יצא לאור השיר "מחכה לנס", הסינגל הראשון מאלבומה הבא של מקסימיליאן. ב-4 באוקטובר הוציאה גרסת כיסוי לשיר "נחמה" של נורית הירש ורחל שפירא כחלק מפרויקט "שיר תקווה" של בית אבי חי. ב-7 באוקטובר, יום השנה למתקפת הפתע על ישראל, הוציאה את השיר "נגה", אותו כתב שחר פרידמן ז"ל כחלק מפרויקט "שבעה שירים באוקטובר" של גלי צה"ל וגלגלצ. מקסימיליאן הייתה בת הזוג של השחקן והדוגמן אנחל בונני, הכדורסלן לשעבר גילי מוסינזון וסולן להקת "הקרטל" יונתן גלילה. ב-2012 התחתנה עם עמית קרני והייתה נשואה לו כשנה. מ-2014 היא נמצאת בזוגיות עם המוזיקאי גיא מנטש מהצמד "גיא ויהל". להם שתי בנות. בראיון של גיא ויהל לישראל היום בינואר 2018, ציין מנטש כי מארינה אימצה את שם משפחתו. בינואר 2022 השניים נישאו בחתונה אינטימית ומצומצמת. מתגוררים במושב יגל. 2013: Step Into My World 2016: ארמונות עשן 2021: ביחד 2022: Late Bloomer 2024: מתוך מופע פסנתר לייב מארינה מקסימיליאן, ברשת החברתית פייסבוק מארינה מקסימיליאן, ברשת החברתית אינסטגרם מארינה מקסימיליאן, סרטונים בערוץ היוטיוב מארינה מקסימיליאן, במיזם "אישים" לתיעוד היצירה הישראלית מארינה מקסימיליאן, במסד הנתונים הקולנועיים IMDb (באנגלית) מארינה מקסימיליאן, במסד הנתונים הקולנועיים KinoPoisk (ברוסית) מארינה מקסימיליאן, באתר אפל מיוזיק (באנגלית) מארינה מקסימיליאן, באתר ספוטיפיי מארינה מקסימיליאן, באתר סאונדקלאוד (באנגלית) מארינה מקסימיליאן, באתר Last.fm (באנגלית) מארינה מקסימיליאן, באתר AllMusic (באנגלית) מארינה מקסימיליאן, באתר MusicBrainz (באנגלית) מארינה מקסימיליאן, באתר דיזר מארינה מקסימיליאן, באתר Discogs (באנגלית) מארינה מקסימיליאן, באתר Genius מארינה מקסימיליאן, דף שער בספרייה הלאומית מארינה מקסימיליאן, באתר בנדקמפ מארינה מקסימיליאן, באתר MOOMA (בארכיון האינטרנט) מארינה מקסימיליאן, באתר טיידל (באנגלית) בן שלו, הצליל הבא, באתר הארץ, 1 באוקטובר 2006 דורון חלוץ, מ"חשופים" ועד מסע הופעות עם נינט טייב. זהו הזמן של מארינה מקסימיליאן בלומין, באתר הארץ, 20 בפברואר 2009 מיכאל הנדלזלץ, עכבר העיר אונליין, הניסוי המוצלח של מארינה מקסימיליאן בלומין, באתר הארץ, 26 באוגוסט 2009 תימורה לסינגר, ניסוי בצבעים, באתר ynet, 26 בנובמבר 2009 עינב שיף‏, "אני מרגישה יותר נוח על הבמה מבחדר השינה", באתר וואלה, 10 באוגוסט 2010 נמרוד דביר, אמא רוסיה: על ההופעה של מארינה מקסמיליאן בלומין, באתר nrg‏, 21 בנובמבר 2010 קרן נתנזון, מארינה מקסימיליאן בלומין: מאוהבת בשקט, באתר ynet, 4 באוגוסט 2011 חגית רון־רבינוביץ', "התרככתי", באתר ישראל היום, 16 בדצמבר 2011(הקישור אינו פעיל, 16.3.2019) מארינה מקסימיליאן בלומין בהופעה חיה I Put A Spell On You, סרטון באתר יוטיוב מלי זיידמן, מארינה החדשה, באתר nrg‏, 12 בפברואר 2013 גילי איזיקוביץ, מארינה מקסימיליאן קרני כבר לא צריכה להסתיר דבר, באתר הארץ, 12 בפברואר 2013 אלעד בילו, זה קורה: מארינה מקסימיליאן קרני בדרך לאלבום ראשון, באתר Xnet‏, 11 במרץ 2013 אילן לוקאץ', ‏מרינה מקסימיליאן ממציאה את עצמה מחדש: "הייתי ילדה דחויה", באתר ‏מאקו‏, 16 באוגוסט 2013 סטלי סולומונוב, מארינה מקסימיליאן: "עכשיו יש חתיכה ממני לכולם", באתר ynet, 20 באוגוסט 2013 אסף נבו, ‏מארינה מקסימיליאן: "לעוף על עצמך זה לא פעולה מבחינתי", באתר ‏מאקו‏, 12 בדצמבר 2014 דניאלה לונדון דקל, מאמארינה, באתר ynet, 4 באפריל 2016 עמי פרידמן, מארינה: "מוזיקה היא כבר לא הכל בחיים", באתר ynet, 16 ביולי 2016 ניר יהב‏, "הייתי אובססיבית לעבודה, הבת שלי איזנה אותי", באתר וואלה, 20 בפברואר 2018 אנה בורד, המלכה M, באתר "ידיעות אחרונות", 2 באוקטובר 2018 מארינה מקסימיליאן באסופת "מלחיני משוררים ישראלים" בעריכת דודו אלהרר, האתר של נילי דגן אביב פרץ, אָ-אָ-אָ אני לא קרקס, בבלוג זוטי דברים, 8 במרץ 2019 אפרת וכטל, ‏אני לא בן אדם שיכול לשבת על הספה. זה לא מרגיע אותי, באתר ‏מאקו‏, 29 בדצמבר 2022 אסף נבו, כפולים: מאחורי ההצלחה של גיא ויהל, באתר ישראל היום, 19 בינואר 2018 מופע 'בכורה', טל פרי, מומה, 13 בספטמבר 2007 ערן סויסה, כל ביצוע מקסימיליאן, באתר nrg‏, 2 ביולי 2007 מירב קריסטל, מרינה עלתה לגמר "כוכב נולד 5", באתר ynet, 17 באוגוסט 2007 מירב קריסטל וקרן נתנזון, העם בחר מעודה, באתר ynet, 29 באוגוסט 2007 גלי גינת וניר גונטז', כוכבים אבל לא מתגייסים, באתר nrg‏, 25 ביולי 2007 על פי "ידיעות אחרונות", מגזין סוכות, מתאריך 26 בספטמבר 2007, וכן מוזכר ב-אלון הדר, הפנים האחרות של מרינה מקסימיליאן בלומין, באתר nrg‏, 14 באוקטובר 2008 קרן נתנזון, מרינה יש יותר מאחת, באתר ynet, 7 באפריל 2008 אור ברנע ועידן הובל, לא איבדה את זה, באתר ynet, 21 באפריל 2008 השיר לקוח מתוך ספרה של לאה גולדברג: "כובע קסמים", הולחן במקור על ידי רמי קלינשטיין ובוצע על ידי ריטה אינה שנדר, ‏מרינה מקסימיליאן נבחרה על ידי מגזין ווג האיטלקי לאייקון אופנה, באתר ‏מאקו‏, 12 ביוני 2011 עידן חגואל, מרינה מקסימיליאן בלומין וגיל שוחט: "שנינו קלאסיקאיים שחיים במוזיקה", באתר הארץ, 10 בנובמבר 2011 אסף נבו, ‏מארינה בעקבות ארית\'ה, וויטני, אנני לנוקס וביונסה, באתר ‏מאקו‏, 12 בפברואר 2013 שגיא בן נון‏, צפו: מארינה מקסימיליאן על חישוק אווירי בקליפ חדש, באתר וואלה, 29 באפריל 2018 וואלה! תרבות‏, מארינה וגם מוקי: אלו ארבעת השופטים של ריאליטי המוזיקה החדש, באתר וואלה, 22 באוגוסט 2018 בר חיים, "לא עוזבת את הבית": השיר שכתבה הזמרת מתוך סערת רגשות על הקרע בעם, באתר עכשיו 14, ‏20 ביולי 2023 מארינה מקסימיליאן - "מחכה לנס", באתר kimlevi.co.il